Eiropas Parlamenta Rezolūcija (2010. gada 5. maijs) ar konstatējumiem, kas ir neatņemama daļa no Lēmuma par Kopienas Zivsaimniecības kontroles aģentūras 2008. finanšu gada budžeta izpildes apstiprināšanu



Oficiālais Vēstnesis L 252 , 25/09/2010 Lpp. 129 - 130



Eiropas Parlamenta Rezolūcija ( 2010. gada 5. maijs) ar konstatējumiem, kas ir neatņemama daļa no Lēmuma par Kopienas Zivsaimniecības kontroles aģentūras 2008. finanšu gada budžeta izpildes apstiprināšanu EIROPAS PARLAMENTS, ņemot vērā Kopienas Zivsaimniecības kontroles aģentūras 2008. finanšu gada galīgos pārskatus, ņemot vērā Revīzijas palātas ziņojumu par Kopienas Zivsaimniecības kontroles aģentūras 2008. finanšu gada galīgajiem pārskatiem, ar Aģentūras atbildēm [1], ņemot vērā Padomes 2010. gada 16. februāra ieteikumu (5827/2010 – C7-0061/2010), ņemot vērā EK līguma 276. pantu un Līguma par Eiropas Savienības darbību 319. pantu, ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [2], un jo īpaši tās 185. pantu, ņemot vērā Padomes 2005. gada 26. aprīļa Regulu (EK) Nr. 768/2005, ar ko izveido Kopienas Zivsaimniecības kontroles aģentūru [3], un jo īpaši tās 36. pantu, ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [4], un jo īpaši tās 94. pantu, ņemot vērā Reglamenta 77. pantu un VI pielikumu, ņemot vērā Budžeta kontroles komitejas ziņojumu (A7-0105/2010), A. tā kā Revīzijas palāta ir norādījusi, ka tā ir guvusi pamatotu pārliecību par to, ka gada pārskati par 2008. finanšu gadu ir ticami un ka pakārtotie darījumi ir likumīgi un pareizi, B. tā kā 2009. gada 23. aprīlī Parlaments sniedza Kopienas Zivsaimniecības kontroles aģentūras izpilddirektoram apstiprinājumu par Aģentūras 2007. finanšu gada budžeta izpildi [5] un lēmumam par budžeta izpildes apstiprināšanu pievienotajā rezolūcijā cita starpā atzīmēja: - Revīzijas palātas konstatējumu, ka Aģentūra vēl nebija ieviesusi attiecīgas procedūras, lai noteiktu pārnesamās apropriācijas, un ka tādēļ apropriācijas vismaz EUR 125000 apmērā bija pārnestas bez juridiskām saistībām, - ka Revīzijas palātas skatījumā Aģentūra vēl nebija pienācīgi dokumentējusi savas iekšējās kontroles procedūras, Darbība 1. pieņem zināšanai Revīzijas palātas konstatējumu, ka Aģentūrai nav daudzgadu darba programmas; tādēļ uzsver, ka ir svarīgi izstrādāt šo dokumentu, lai Aģentūra varētu efektīvi īstenot savu stratēģiju un sasniegt izvirzītos mērķus; taču atzinīgi vērtē Aģentūras lēmumu izstrādāt šo dokumentu saskaņā ar Aģentūras valdes vidēja termiņa stratēģiju; 2. turklāt aicina Aģentūru izskatīt iespējas visu pamatdarbību plānošanā izmantot Ganta diagrammu, lai varētu ātri konstatēt, cik daudz laika katrs darbinieks pavada, strādājot pie konkrēta projekta, un lai sekmētu uz rezultatīvu darbību orientētu pieeju; 3. aicina Aģentūru nākamajam Revīzijas palātas ziņojumam pievienojamajā tabulā salīdzināt veiktās darbības tajā finanšu gadā, par kuru jāapstiprina budžeta izpilde, ar iepriekšējā finanšu gadā veiktajām darbībām, lai budžeta izpildes apstiprinātājiestāde varētu labāk novērtēt Aģentūras darbību no gada gadā; Budžeta un finanšu vadība 4. vērš uzmanību uz to, ka Aģentūrai ir jānovērš darbību plānošanas nepilnības, nodrošinot, lai turpmāk budžeta izveides procedūras būtu pietiekami precīzas, un cenšoties novērst apropriāciju palielinājumu un/vai samazinājumu budžeta pozīcijās; uzsver, ka šāds stāvoklis ir pretrunā specifikācijas principam; turklāt konstatē, ka, neievērojot spēkā esošos noteikumus, pirms pārskaitījumu veikšanas valdei nebija prasīta atļauja un tā nebija informēta par šiem pārskaitījumiem; taču pieņem zināšanai, ka Aģentūra ir apņēmusies uzlabot budžeta plānošanu un uzraudzību, lai tādējādi samazinātu nepieciešamo budžeta grozījumu skaitu; 5. pieņem zināšanai arī Aģentūras atbildi, kurā uzsvērts, ka budžeta plānošanas ziņā 2008. gads ir bijis īpaši sarežģīts, tādēļ ka šajā gadā Aģentūra pārcēlusies uz savu pastāvīgo atrašanās vietu; 6. pieņem zināšanai Revīzijas palātas konstatējumu, ka, neievērojot Finanšu regulas prasības, dažos gadījumos juridisko saistību uzņemšanās (par kopējo summu EUR 1400000) notikusi pirms atbilstošo budžeta saistību uzņemšanās; Iekšējā revīzija 7. atzīst, ka Iekšējās revīzijas dienests (IRD) Aģentūrai ir adresējis 15 ieteikumus, turklāt 9 no šiem ieteikumiem vērtējami kā "ļoti svarīgi" un attiecas uz šādām jomām: nepieciešamība izstrādāt rādītāju kopumu par visām Aģentūras darbībām, iekšējās organizācijas un procedūru struktūra, kas veicinātu pārvaldības uzticamību, cilvēkresursu vadība (darbinieku pieņemšanas procedūru un dokumentēšanas sistēmu uzlabošana) un nepieciešamība ieviest iekšējas procedūras, lai samazinātu Aģentūras maksājumu izpildes kavējumus; Cilvēkresursi 8. konstatē, ka 2008. gadā tika pieņemts daudz vairāk darbinieku, nekā bija plānots sākotnēji, un līdz ar to izrādījās, ka algu izmaksai nepieciešamās apropriācijas ir paredzētas nepietiekamā apjomā – pietrūka vairāk nekā 35 % (aptuveni EUR 1300000); tādēļ prasa Aģentūrai uzlabot budžeta izpildes uzraudzību; 9. norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, kas iekļauti Parlamenta 2010. gada 5. maija rezolūcijā [6] par aģentūru darbību, finanšu pārvaldību un kontroli. [1] OV C 304, 15.12.2009., 1. lpp. [2] OV L 248, 16.9.2002., 1. lpp. [3] OV L 128, 21.5.2005., 1. lpp. [4] OV L 357, 31.12.2002., 72. lpp. [5] OV L 255, 26.9.2009., 202. lpp. [6] Pieņemtie teksti, P7_TA(2010)0139 (skatīt šā Oficiālā Vēstneša 241. lpp.). --------------------------------------------------